**Viftelønn** (*Acer palmatum*) er en lønneart fra Øst-Asia.

Når den vokser vilt, er den et løvfellende tre som blir opptil 15 m høyt. Dyrkede planter er som regel 1–3 m høye busker der høyden avhenger av sorten. Barken er glatt og grågrønn eller lysebrun. Bladene er nesten runde i omkrets med en lengde på 3–6 cm og en bredde på 4–8 cm. De har en hjerteformet til nesten kileformet grunn og 5–7 fliker som er innskåret til midt på bladet. Bladranden er uregelmessig dobbelt sagtannet, og bladstilken er 2–6 cm. 

Trærne har tvekjønnede og rene hannblomster på samme plante (andromonøci). Blomstringen skjer i april–mai samtidig med løvsprett. Blomsterstanden er halvveis hengende og 3–4 cm lang med 10–20 blomster. Blomstene har 5 purpurrøde begerblad, 5 lysegule til hvitrosa kronblad og 8 pollenbærere. Fruktknuten er glatt. Fruktene er 1,5 cm lange samaraer som sitter parvis i en stump vinkel. De er modne i september.

Vill viftelønn er ganske variabel og deles i flere varieteter og underarter. I sørvestlige Sør-Korea og på de japanske øyene Honshu, Shikoku og Kyushu vokser var. *palmatum*. To andre former er endemiske for Japan, var. *amoenum* og subsp. *matsumura*. Nærstående former fra midtre Kina og Taiwan regnes nå til en egen art, *Acer duplicatoserratum*. En tredje art i dette komplekset er korealønn (*Acer pseudosieboldianum*) fra Korea, Nord-Kina og Russlands fjerne østen.

Viftelønn er meget vanlig dyrket som prydbusk i alle tempererte strøk. Den kan forveksles med japanlønn (*Acer japonicum*), som er litt sjeldnere dyrket. Viftelønn er den minst hardføre av de to, og i Norge kan den dyrkes til herdighetssone 3 eller i kyststrøk herdighetssone 4. Det finnes mer enn 250 kultivarer med ulik vekstform, bladfarge og bladform. Den blir ofte brukt til bonsai.

Galleri
-------

* VekstformVekstform
* StammerStammer
* Blomstring hos en rødbladet kultivarBlomstring hos en rødbladet kultivar
* Kultivaren 'Nuresagi' med fruktKultivaren 'Nuresagi' med frukt
* 'Linearilobum' med linjeformede bladfliker'Linearilobum' med linjeformede bladfliker
* BonsaiBonsai

Litteratur
----------

* I. Palmstierna (1999). *Trær & busker i hagen*. Oversatt av N.P. Thuesen, foto B.K. Johanson. Orion. s. 100–101. ISBN 82-458-0370-7.
* «*Acer palmatum*». *Flora of China*. Besøkt 5. august 2019.
* C.-S. Chang (1990). «A reconsideration of the *Acer palmatum* complex in China, Taiwan, and Korea». *Journal of the Arnold Arboretum*. 71 (4): 553–565. ISSN 0004-2625. JSTOR 43782605.
* Det Norske hageselskap (2006). *Hageselskapets sortsliste* (10 utg.). s. 28–29. ISBN 82-994640-4-8.

Eksterne lenker
---------------

* (en) *viftelønn* i Encyclopedia of Life Rediger på Wikidata

* (en) *viftelønn* i Global Biodiversity Information Facility Rediger på Wikidata

* (no) *viftelønn* hos Artsdatabanken Rediger på Wikidata

* (sv) *viftelønn* hos Dyntaxa Rediger på Wikidata

* (en) *viftelønn* hos ITIS Rediger på Wikidata

* (en) *viftelønn* hos NCBI Rediger på Wikidata

* (en) *viftelønn* hos The International Plant Names Index Rediger på Wikidata

* (en) *viftelønn* hos Tropicos Rediger på Wikidata

* (en) *Kategori:Acer palmatum* – bilder, video eller lyd på Wikimedia Commons Rediger på Wikidata

* (en) *Acer palmatum* – galleri av bilder, video eller lyd på Wikimedia Commons Rediger på Wikidata

* *Acer palmatum* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** LCCN **·** NKC
 |